เตือนซื้อทริกเกอร์
“มอร์นิ่งสตาร์” เตือนนักลงทุนดูค่าธรรมเนียมซื้อ-ขาย ทริกเกอร์ฟันด์ ยิ่งแพงยิ่งฉุดกำไร
16 เม.ย. 2558

“มอร์นิ่งสตาร์” เตือนนักลงทุนดูค่าธรรมเนียมซื้อ-ขาย ทริกเกอร์ฟันด์ ยิ่งแพงยิ่งฉุดกำไร
นายกิตติคุณ ธนรัตนพัฒนกิจ นักวิเคราะห์ข้อมูล บริษัท มอร์นิ่งสตาร์ รีเสิร์ช (ประเทศไทย) เปิดเผยว่า นักลงทุนควรให้ความสำคัญกับค่าธรรมเนียมซื้อขายของทริกเกอร์ฟันด์ หรือกองทุนที่กำหนดเป้าหมายผลตอบแทน เพื่อประกอบการตัดสินใจลงทุน เนื่องจากบริษัทหลักทรัพย์จัดการกองทุน (บลจ.) กำหนดค่าธรรมเนียมดังกล่าวไว้ค่อนข้างสูง
“ทริกเกอร์ฟันด์ส่วนใหญ่จะเก็บค่าธรรมเนียมซื้อ 1% และค่าธรรมเนียมขาย 1% แต่บาง บลจ.ก็ไม่เก็บค่าธรรมเนียมขาย ซึ่งค่าธรรมเนียมเหล่านี้จะเรียกเก็บจากนักลงทุนโดยตรง ทำให้มีผลต่อผลตอบแทนที่นักลงทุนจะได้รับ เช่น ถ้าทริกเกอร์ฟันด์กำหนดเป้าหมายผลตอบแทนไว้ที่ 5% แต่เก็บค่าธรรมเนียมซื้อขายรวม 2% เท่ากับว่านักลงทุนจะได้ผลตอบแทนจริงแค่ 3% เท่านั้น”นายกิตติคุณ กล่าว
สำหรับช่วงไตรมาสแรกปี 2558 ที่ผ่านมา มีทริกเกอร์ฟันด์ออกใหม่มากถึง 38 กองทุน ยอดขายครั้งแรกรวม 14,556 ล้านบาท แบ่งเป็นกองทุนที่มีนโยบายลงทุนหุ้นต่างประเทศ 19 กองทุน โดยลงทุนในหุ้นญี่ปุ่นมากที่สุด รองมาเป็นหุ้นจีนและยุโรป มูลค่ารวม 6,103 ล้านบาท ลงทุนหุ้นไทย 14 กองทุน มูลค่ารวม 5,859 ล้านบาท และน้ำมัน 5 กองทุน มูลค่ารวม 2,594 ล้านบาท
“ทริกเกอร์ฟันด์ที่ออกใหม่ในไตรมาสแรกปีนี้ กำหนดผลตอบแทนเป้าหมายไว้ระหว่าง  5-8% ใกล้เคียงกับเมื่อปีที่แล้ว และยังสะท้อนว่าผู้จัดการกองทุนมองว่าตลาดหุ้นไทยและต่างประเทศมีโอกาสปรับเพิ่มขึ้นไม่มาก” นายกิตติคุณ กล่าว
ในช่วง 2 เดือนแรกของปีนี้ปรากฏว่า ทริกเกอร์ฟันด์หุ้นไทยเงียบมาก โดยบลจ.ออกทริกเกอร์ฟันด์ในเดือน มี.ค. ที่ผ่านมาซึ่งเป็นช่วงที่ตลาดหุ้นปรับฐาน
นายกิตติคุณ คาดว่าทริกเกอร์ฟันด์ที่มีนโยบายลงทุนหุ้นต่างประเทศจะยังไม่ได้รับความนิยมต่อเนื่อง และให้ผลตอบแทนที่ดีกว่าทริกเกอร์หุ้นไทย ในขณะที่ทริกเกอร์หุ้นไทยคาดว่า บลจ.จะทยอยออกมาในช่วงที่ตลาดหุ้นปรับฐาน
ผู้บริหาร บลจ.แห่งหนึ่ง กล่าวว่า เมื่อเทียบสัดส่วนของผลตอบแทนเป้าหมายที่ บลจ.ตั้งไว้ กับค่าธรรมเนียมที่เรียกเก็บจากกองทุนคิดเป็นสัดส่วนที่สูงมาก โดยส่วนใหญ่จะกำหนดค่าธรรมเนียมรวมไว้ไม่เกิน 3-3.5% หากกองทุนตั้งเป้าหมายผลตอบแทนไว้ 6% จะเท่ากับว่านักลงทุนต้องยอมจ่ายค่าธรรมเนียมสูงถึง 1 ใน 3 ของผลตอบแทน
“เมื่อก่อนที่ตั้งเป้าหมายผลตอบแทนไว้สูงๆ ค่าธรรมเนียมพวกนี้อาจจะไม่ใช่สาระสำคัญ เพราะเมื่อเทียบกับผลตอบแทนที่ได้ถือว่าคุ้มค่า แต่เมื่อผลตอบแทนเป้าหมายลดลงก็อาจจะดูไม่คุ้ม ถ้าเราจะได้กำไร 6 บาท ต้องจ่ายค่าธรรมเนียม 3 บาท”ผู้บริหาร กล่าว
อย่างไรก็ตาม ยอมรับว่านักลงทุนส่วนใหญ่ไม่ได้พิจารณาค่าธรรมเนียมส่วนนี้มากนัก และไม่ได้ทำให้ผลตอบแทนที่นักลงทุนจะได้รับลดลง เพราะเป็นค่าธรรมเนียมที่เรียกเก็บจากกองทุน เพียงแต่กองทุนจะต้องทำผลตอบแทนให้สูงกว่าเป้าหมายที่กำหนดไว้ เพื่อให้ครอบคลุมค่าธรรมเนียมบริหารจัดการ
นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ กล่าวว่า บริษัทเปิดขายกองทุนเปิด วรรณ ไชน่า แวลู 5/3 ฟันด์ วันที่ 8-22 เม.ย. 2558 ตั้งเป้าผลตอบแทน 5% เนื่องจากช่วงสั้นมองว่าหุ้นจีนยังมีโอกาสปรับตัวขึ้นได้จากความชัดเจนของมาตรการกระตุ้นเศรษฐกิจจีน ทั้งในส่วนของนโยบายการเงินการคลัง การปฏิรูปโครงสร้างเศรษฐกิจ โดยเฉพาะการเชื่อมโยงตลาดหุ้นจีนและฮ่องกง ทำให้หุ้นจีนน่าสนใจมากขึ้น